
Anyai viselkedés telefonnal megzavart anya-csecsemő interakciós helyzetben

Az okoseszközök napjainkra természetes részévé váltak a mindennapi életünknek, szinte elképzelhetetlennek tartjuk, hogy valaki ne használna valamilyen digitális eszközt a hétköznapok során. Ez alól a kisgyermekes szülők, az édesanyák sem képeznek kivételt. Esetükben az okoseszközök, főként az okostelefon használata rizikófaktor is lehet, hiszen az optimális anya-csecsemő interakció megzavarásának egyik tényezőjeként léphet fel (Braune‐Krickau és mtsai., 2021). A technológia által megzavart interakciók, az úgynevezett techoference jelenség friss kutatási terület (McDaniel & Coyne, 2016) melynek eredményei arra utalnak, a szülők érzékenysége és válaszkészsége csökkenhet okoseszköz használat mellett fel (Braune‐Krickau és mtsai., 2021). Az anyák megfelelő érzékenysége és válaszkészsége elengedhetetlen az organizált kötődés kialakulásához és a gyermek megfelelő fejlődésének biztosításához, sérülésük a kötődési kapcsolatra és a gyermek fejlődésének minőségére is hatást gyakorolhat (Gervai és mtsai., 2017). Az optimális interakciók megzavarásában ugyanakkor nemcsak az okoseszközhasználat, hanem az anyát érintő egyéb tényezők is szerepet játszhatnak.

Kutatásunk célja az volt, hogy feltérképezzük, milyen magatartást mutatnak az édesanyák okoseszközzel megzavart anya-csecsemő interakciós helyzet során. A kérdés vizsgálatához édesanyák és gyermekeik interakcióit vetettük finomelemzés alá egy általunk kidolgozott kódrendszer használatával. Kutatásunkban olyan háttérváltozók mentén vizsgáltuk meg az anyai viselkedést, mint a szülés utáni depresszió, a COVID-19 járványhelyzet okozta nehézségek megélése, az édesanya által nevelt gyermekek száma, a mindennapi okoseszközhasználat, szülői nevelési elvek és az anyai intruzivitás.

Az anyai háttérváltozók és a megfigyelhető viselkedések kapcsolata alapján elmondható, hogy korábbi tanulmányokkal egybevágóan tapasztaltuk azt az általános tendenciát, miszerint az okoseszközhasználat mellett az édesanyák optimális (érzékeny és válaszkész) viselkedése csökkenő tendenciát mutat (Kildare & Middlemiss, 2017).

Kutatásunk rámutatott, hogy a vizsgálatunkat övező járványhelyzet negatív megélése összefügg az édesanyák szülés utáni depresszióra való rizikójának mértékével. Úgy tűnik, a helyzet okozta nehézségekkel való megküzdés sikeressége fordítottan jár együtt az rizikó mértékével. Továbbá azt találtuk, hogy az édesanyák számára védőfaktorként szolgáló támogatás fő forrásai ezen időszak során a barátaik voltak. 



